Салым берген курсагыс - altaicholmon\nАлтай аш-курсакла колбулу бир канча кожулта сӧс\nБис ышту курут јип, талкан булгап, чеген ичип ӧскӧн ӱйе – јуудаҥ, чактаҥ тирӱ арткандардыҥ балдары. Оҥду курсак-тамак, кийим-тудум једишпегениниҥ ӱлӱзи биске де једишкен. Кааза-чобра јапкан содон чадырда чайлаарга, тӱн кирзе – ышка кӧстӧрди јидиртип конорго келишкен. Кере тӱжине аштаганча ойноп јӱреле јанганда, керемде курут, кайнаткан сӱттиҥ каймагы (ӧрӧмӧ), талкан бар болзо – эҥ ле јаан сӱӱнчи, тойу-ток јӱрӱм!\nЈаантайын аргадап турган курсак талкан болгон. Капшай ӱстине чегенге де булгап ажанып аларыҥ.\nТалкан-кӧчӧ – учуры эҥ јаан курсак эмей.\n«Карагай агаш энези,\nКайыҥ агаш – балазы,\nАк јалаҥныҥ арбазы,\nАктап эткен кӧчӧзи –\nАлбатыныҥ кӱндӱӱзи» – деп айдыжатан.\nТалкан-кӧчӧ эдетен арба бары јаан арга, тойу јӱрериниҥ учуры.\nСары бӱрлӱ сары агаш\nСалкын келзе – јуулагыс.\nСаганакту сары арба\nСалым берген курсагыс.\nМӧҥкӱ бӱрлӱ мӧш агаш\nМӧндӱр келзе – јуулагыс.\nБӧлӱнип бӱткен сары арба\nМӧҥкӱ јашка курсагыс.\nБу јаҥар кожоҥды энем айдып јӱретен.\nБу ӧйдӧ ӧскӧн балдар эмди јажы јаан улус – таадактар, јаанактар. Озогы алтай аш-курсакты эдип билерис, је јадын-јӱрӱм кубулганыла колбой, балдарыс мындый аш-курсакты белетеерин билбес. Байла, јадын-јӱрӱм јаранаганыныҥ темдеги болбой.\nБир канча кожулта аш-курсактыҥ бойына\nАйылга айылчы келип, јанып јатса, баштык бол, айак-казан бол, куру јандырбас, тӱптеер керек. Энем айдатан: чек неме табылбаза, койдыҥ корголын да болзо, салатан јаҥду. Оноҥ ӧскӧ куру јандырылган айак-казан каргаар: «Мындый ла куру болзын» – деп.\nБаза укканым: той-јыргал тушта, белкенчек келзе, оныҥ сыранагын ада-энези айрып, бойы челдеер, чачпас, айылдыҥ тӧр эпши јанына кыстап койор.\nТой, койу кӧчӧ, ӧскӧ дӧ байрамдарда тепшини учурлап салары\nТӧс тепши байрам учурлалгандардыҥ алдына салылып јат. Ондо арка, кабырга, ол тоодо сӱме кабырга, тӧш (тепшиниҥ ӱстине чалкойто) салылат.\nБайрам ӧдӱп турган ӧйдӧ айыл ээлери, јуук улузы јуулган улустыҥ јаан јаштуларына, оогош балдарга, солун айылчыларга баркы беретен јаҥ бар. Баркы эдип, бӱдӱн, челдебеген болчок эт берилет. Баркыны алган кижи айылындӧӧн апарып јат.\nБаркы ла бойы башбилинип алганы – чек башка!\nБистиҥ јаандарыс байын чек туткан, балдарын ол аайынча таскаткан. Чӱм-јаҥысты, бай тудатанын улалтып, јаш ӱйеге бис јетиретен турус.